Dokumentarni film: VAS, KI JE ZRASLA IZ ZEMLJE
(Kratka vsebina)

Dokumentarni film »Vas, ki je zrasla iz zemlje« predstavlja delovanje društva Mozaik iz Murske Sobote. Društvo deluje na področju socialnega vključevanja oseb iz ranljivih družbenih skupin preko njihovega delovnega usposabljanja in zaposlovanja v dejavnostih, povezanih z naravno in kulturno dediščino.

Film prikazuje splošno dejavnost društva, podrobneje pa se loti dela na projektu Panonska vas. Skozi razgovore z udeleženci delovnih usposabljanj, njihovimi mentorji in strokovnjaki, spoznavamo poslanstvo Mozaika pri procesih socialnega vključevanja oseb iz ranljivih družbenih skupin. Podrobneje se nam predstavijo zgodbe štirih udeležencev, njihovo življenje pred srečanjem z Mozaikom, potek običajnega delovnega dneva, njihovo osebno občutenje dela na Mozaiku in pozitivne spremembe, ki jih prinaša vključenost v Mozaikove projekte. Zgodbe štirih udeležencev so podprte s posamičnimi krajšimi izjavami drugih udeležencev in dokumentarnimi posnetki raznolikega dela, ki ga izvajajo v okviru Mozaika. Vzporedno se odvija tudi zgodba o poslanstvu in ozadjih delovanja društva Mozaik, ki je podana preko poglobljenih razgovorov z vodjem Mozaika (Alojz Kavaš). Idejo projekta Panonska vas pa nam podrobno oriše arhitekt Aleksander S. Ostan. Vizija Panonske vasi je podprta z njegovimi skicami, ki prerastejo v plastični prikaz zaokroženega kompleksa kulturnega centra, v katerem se bodo v prihodnje  izvajale različne dejavnosti s področja tradicionalnih obrti, ki bodo prinašale zaposlitve tudi osebam iz ranljivih družbenih skupin.
